钦定古今图书集成/明伦汇编/官常典/第569卷 > 汪纲
## 钦定古今图书集成/明伦汇编/官常典/第569卷 > 汪纲

按《宋史》本传：“纲字仲举，黟县人，签书枢密院，勃之曾
孙也。以祖任入官，淳熙十四年，中铨试，调镇江府司
户参军。马大同镇京口，强毅自任，纲言论独不诡随，
议者欲以两淮铁钱交子行于沿江，廷议令大同倡
率行之，纲贻书曰：‘边面行铁钱，虑铜宝泄于外耳。私
铸盛行，故钱轻而物重。今若场务出纳不以铁钱取
息，坚守四色请买旧制，冶铸定额，不求馀羡，重禁以
戢私铸，支援边戍，与在军中半者无异，不以铁钱准
折，则淮民将自便之，何至以敝内郡邪’？”大同始悟。试
湖南转运司，又中。纲笑曰：“此岂足以用世泽物耶？”乃
刻意问学，博通古今，精完义理，覃思本原。调桂阳军
平阳县令，县连溪峒蛮蜑与居，纲一遇以恩信科罚
之害。既三十年，纲下车，首白诸台罢之。桂阳岁贡银
二万九千馀两，而平阳当三分之二。纲谓“向者银矿
坌发价轻，故可勉以应。今地宝已竭，市于他郡，其价
倍蓰，愿力请痛蠲损之。”岁饥，旁邑有曹伍者，群聚恶
少入境，彊贷发廪，众至千馀，挟界头、牛桥二砦兵为
援，地盘踞万山间，前后令未尝一涉其境，不虞纲之
至也，相率出迎。纲已夙具酒食，令之曰：“汝何敢乱，顺
者得食，乱者就诛。”夜宿砦中，呼砦官诘责不能防守
状，皆皇恐伏地请死，杖其首恶者八人，发粟振粜，民
赖以安。改知金坛县，亲嫌，更弋阳县。父义和，为侍御
史，主管佑神观，寻丁父丧，服除，知兰溪县，决擿如神。
岁旱，郡倚办劝分，纲谓：“劝分所以助义仓，一切行之，
非所谓安富恤贫也。愿假常平钱为籴本，使得循环
迭济。”又躬劝富民浚筑塘堰，大兴水利，饥者得食其
力，全活甚众。郡守张抑及部使者列纲为一道《荒政
之冠》，以言去，邑人相率投匦直其事，纲力止之。继知
太平县，主管两浙转运司文字，未赴，罹内艰，擢监行
在左藏西库。属金人杀其主允济自立，遣使来告袭
位，议者即欲遣币，纲言使名不逊，当止之境上，姑命
左帑视例计办，或且留京口。总司令盱眙谕之曰：“《纪
年》名节，皆犯先朝避忌，岁币乃尔，前主所增，今既易
代，当复隆兴、大定之旧。俟此议定，而后正旦、生辰之
使可遣，迟以岁月。吾择边将，葺城堡，简军实，储峙糗
粮，使沿边屹然有不可犯之势，听其自相攻击，然后
以全力制其后。”庙堂韪之。提辖东西库，又干办诸司
审计司。以选知高邮军，陛辞，言：“杨、楚二州当各屯二
万人，壮其声势，而以高邮为家计砦高邮三面阻水，
湖泽奥阻，戎马所不能骋，独西南一路直距天长，无
险可守。”乃去城六十里，随地经画，或浚沟堑，或备设
伏，以扼其冲。又虑湖可以入淮，招水卒五千人，造百
艘，列三砦，以戒非常。兴化民田滨海，昔范仲淹筑堰
以障舄卤，守毛泽民置石鿎函管以疏运河水势，岁
久皆坏，纲乃增修之。部使者闻于朝，增一秩，提举淮
东常平。淮米越江有禁，纲念淮民有警则室庐“莫保，
岁凶则转徙无归，丰年可以少苏。重以苛禁，自分畛
域，岂为民父母意哉！请下金陵籴三十万，以通淮西
之运；京口籴五十万，以通淮东之运。”又言：“两淮之积
不可多，昇、润之积不可少。平江积米数百万，陈陈相
因，久而红腐。宜视其收贮近久，取饷辇下百司诸军，
江上岁餫当至京者，贮之京口，金陵，转漕两淮、中都
诸仓，亦当广籴以补其数。”制置使访纲备御孰宜先，
纲言：“淮地自昔号财赋渊薮，西有铁冶，东富鱼稻，足
以自给；淮右多山，淮左多水，足以自固。诚能合两淮
为一家，兵财通融，声势合一，虽不假江、浙之力可也。
祖宗盛时，边郡所储，足支十年。庆历间，中山一镇尚
百八十万石。今”宜上法先朝，令商旅入粟近塞，而筭
请钱货于京师，入粟拜爵。守之以信，则输者必多，边
储不患不丰。州郡禁兵，本非供役，乃就粮外郡耳。今
不为战斗用，乃使之共力役，缓急戍守，专倚大军，指
日待更，不安“风土。岂若十兵生长边地，坟墓室家，人
自为守邪？当精择伉壮，广其尺籍，悉隶御前军额，分”
擘券给，以助州郡衣粮之供，大率如山阳、武锋军制，
则边面不必抽江上之戍，江上不必出禁闱之师，生
券更番，劳费俱息。时有献言制司广买荒田开垦，以
为《营田纲》。以为“荒瘠之地不难办，而工力水利非久
不可，弃产欺官，良田终不可得。耗费公帑，开垦难就。
曷若劝民尽耕闲田，甽浍沟堙塞，则官为之助，变瘠
为沃，使民有馀蓄。”晁错入粟之议，本朝便籴之法在
其中矣。制司知其无益，乃止。淮东煮盐之利，本居天
下半，岁久敝滋，盐本日侵，帑储空竭，负两总司五十馀万，亭户二十八万，借拨于朝廷五十万。又会饷所
复盐钞旧制，不许商人预供铁钞钱，盐司坐是窘，不
能支。纲抉擿隐伏，凡“虚额无实，诡为出内，飞走移易，
事制曲防，课乃更羡，既尽偿所负，又赢金三十万缗，
为桩办库，以备盐本之阙。添置新灶五十所，诸场悉
视乾道旧额三百九十万石，通二千三百万缗，课官
吏之殿最。”纲约己率下，辞台郡之互馈，独增场官奉，
以养其廉。擢户部员外郎、总领淮东军马财赋。时边
面多生券，山东归附月饟钱粮以缗计增三十有三
万，米以石计增六万，真、楚诸州又新招万弩手，皆仰
给总所，而浙西盐利积负至七十馀万缗，诸州漕运
不以时至。纲核名实，警稽慢，区画处分，饷事赖以不
乏。移疾乞闲，得直秘阁、知婺州，改提点浙东刑狱，皆
屡辞不得请。虑囚至婺，有奴挟刄欲戕其主，不遇而
杀其子。谰妄牵连，纲径出斩之，释衢囚之冤者。台
盗锺百一非共盗，尉觊赏，躐申制司，纲谓：“治盗虽尚
严，岂得锻炼傅会以成其罪邪？”于是得减死。祷雨龙
瑞宫，有物蜿蜒朱色，盘旋坛上者三日，纲曰：“吾欲雨
而已，毋为异以惑众。”言未竟，雷雨大至，岁以大熟。进
直焕章阁、知绍兴府、主管浙东安抚司公事兼提点
刑狱，访民瘼，罢行尤切。萧山有古运河，西通钱塘，东
达台、明，沙涨三十馀里，舟行则胶。乃开浚八千馀丈，
复创闸江口，使泥淤不得入河，水不得泄于涂，则尽
甃以达城𬮱。十里创一庐，名曰“施水”，主以道流。于是
舟车水陆，不问昼夜寒暑，意行利涉，欢䜣忘勚。属邑
诸县濒海，而诸暨十六乡濒湖，荡泺灌溉之利甚博。
势家巨室率私植埂岸，围以成田。湖流既束，水不得
去，雨稍多则溢入邑居，田闾寖荡。濒海，籍塘为固，堤
岸易圮，咸卤害稼，岁损数十万亩，蠲租亦万计。以纲
言，诏提举常平司发田园，奇援巧请，一切峻却，而湖
田始复。郡备缗钱三万，专备修筑，而海田始固。纲谓：
“是邦控临海道，密拱都畿，而军”籍单弱，乃招水军剌
义手，教习甚专，不令他役。创营千馀间，宽整坚密，增
置甲兵，威声赫然。兼权司农卿，寻直龙图阁，因任。理
宗即位，诏为右文殿修撰，加集英殿修撰，复因任，又
加宝谟阁待制。宝庆三年，大水，纲发粟三万八千馀
缗，钱五万振之，蠲租六万馀石，捐瘠顿苏，无异常岁。
越有经总制窠名四十一万，其中二十五则绍兴以
来虚额也，前后帅惧负殿以修奉攒宫之资伪增焉。
纲谓负殿之责小，罔上之罪大。摭其实以闻。诏免九
万五千缗，而宿敝因是著明矣。绍定元年，召赴行在。
纲入见，言：“臣下先利之心过于徇义，为身之计过于
谋国。媮惰退缩，奔竞贪黩，相与为欺，宜有以转移之。”
帝曰：“闻卿治行甚美，越中民力如何？”对曰：“去岁水潦，
诸暨为甚。今岁幸中熟，十年之间，千里晏然，皆朝廷
威德所及，臣何力之有。”权户部侍郎。越数月，上章致
仕，特𢌿二秩，守户部侍郎，仍赐金带，卒。越人闻之多
堕泪，有相率哭于寺观者。纲学有本原，多闻博记，兵
农医卜、《阴阳律历》诸书靡不研究，机神明锐，遇事立
决。在越佩四印，文书山积，而能操约御详。治事不过
二十刻，公庭如水。卑官下吏，一言中理，慨然从之。为
文尤长于论事，援据古今，辨博雄劲。服用不喜奢丽，
供帐车乘，虽敝不更。所著有《恕斋集》《左帑志》《漫存录。